CELEX: 32016R1832
Language: et
Date: 2016-10-17 00:00:00
Title: Komisjoni rakendusmäärus (EL) 2016/1832, 17. oktoober 2016, millega muudetakse otsustes 2000/572/EÜ ja 2007/777/EÜ ning määruses (EL) nr 206/2010 sätestatud, lihavalmististe, lihatoodete ning töödeldud magude, põite ja soolte, samuti värske kodukabjaliste liha liitu importimisel kasutatavate sertifikaatide näidiseid jääkide suhtes kehtivate tervishoiunõuete osas (EMPs kohaldatav tekst)

18.10.2016   
            
            
               ET
            
            
               Euroopa Liidu Teataja
            
            
               L 280/13
            
         KOMISJONI RAKENDUSMÄÄRUS (EL) 2016/1832,
   17. oktoober 2016,
   millega muudetakse otsustes 2000/572/EÜ ja 2007/777/EÜ ning määruses (EL) nr 206/2010 sätestatud, lihavalmististe, lihatoodete ning töödeldud magude, põite ja soolte, samuti värske kodukabjaliste liha liitu importimisel kasutatavate sertifikaatide näidiseid jääkide suhtes kehtivate tervishoiunõuete osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 9 lõike 2 punkti b ja artikli 9 lõiget 4,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (2) eriti selle artikli 7 lõike 2 punkti a,
   ning arvestades järgmist:
   
               (1)
            
            
               Komisjoni otsuses 2000/572/EÜ (3) on sätestatud loomade ja inimeste terviseohutuse ning veterinaarsertifikaatide väljastamise tingimused teatavate lihavalmististe saadetiste importimiseks kolmandatest riikidest liitu. Selles on sätestatud, et selliste saadetistega peab kaasas olema veterinaar- ja terviseohutussertifikaat, mis vastab kõnealuse otsuse II lisas esitatud näidisele.
            
         
               (2)
            
            
               Komisjoni otsuses 2007/777/EÜ (4) on sätestatud looma- ja inimtervishoiu nõuded lihavalmististe saadetiste ning töödeldud magude, põite ja soolte importimiseks liitu. Selles on sätestatud, et liitu tohib importida ainult otsuse III lisas esitatud veterinaar- ja terviseohutussertifikaadi näidise nõuetele vastavaid saadetisi, millega on kaasas kõnealune sertifikaat.
            
         
               (3)
            
            
               Komisjoni määruses (EL) nr 206/2010 (5) on sätestatud veterinaarsertifikaatide nõuded inimtoiduks ettenähtud hobuslaste värske liha saadetiste liitu importimise suhtes. Selles on sätestatud, et kõnealuseid saadetisi võib importida ainult juhul, kui nendega on kaasas kabjaliste koduloomade (Equus caballus, Equus asinus ja nende ristandid) värske liha, v.a hakkliha, veterinaarsertifikaat, mis on koostatud vastavalt kõnealuse määruse II lisa 2. osas esitatud veterinaarsertifikaadi näidisele „EQU“ (edaspidi „EQU sertifikaat“).
            
         
               (4)
            
            
               Nõukogu direktiiviga 96/22/EÜ (6) on muu hulgas keelatud importida kolmandatest riikidest inimtoiduks ettenähtud liha ja lihatooteid, mis on saadud loomadelt, kellele on manustatud teatavaid aineid, sh beetaagoniste. Direktiiviga on lubatud importida tõuaretuseks mõeldud loomi ja paljunemisea lõppjärgus olevaid aretusloomi või nende liha sellistest kolmandatest riikidest, kellel on olemas tagatised, mis on vähemalt samaväärsed kui kõnealuse direktiiviga ettenähtud tagatised, mis on kehtestatud selleks, et jõustada direktiivi 96/23/EÜ (7) V peatükk, kus kirjeldatakse rikkumise puhul võetavaid meetmeid.
            
         
               (5)
            
            
               Direktiivis 96/23/EÜ on sätestatud meetmed, mille abil kontrollitakse teatavate ainete ja jääkide rühmade esinemist elusloomades ja loomsetes toodetes. Sellega on ette nähtud, et tapaloomade ja inimtoiduks ettenähtud loomsete toodete importi võib lubada ainult sellistest kolmandatest riikidest, kelle kontrollikavad on komisjon heaks kiitnud.
            
         
               (6)
            
            
               Kabjalisi koduloomi ei peeta harilikult üksnes liha tootmiseks ja nad saadetakse tapmisele nende paljunemisea lõppjärgus. Liidus peetakse hobuslaste sugukonda kuuluvaid loomi toiduloomadeks, v.a juhul, kui nende inimtoiduks tapmine on kooskõlas Euroopa Parlamendi ja nõukogu direktiiviga 2001/82/EÜ (8) pöördumatult välistatud.
            
         
               (7)
            
            
               Pärast teatavates kolmandates riikides tehtud kohapealseid auditeid, mille käigus tuvastati puudusi, ja selleks et tagada vastavus direktiivi 96/22/EÜ sätetega, on seoses direktiivi 96/23/EÜ I lisas osutatud teatavate ainete ja jääkide rühmade kontrollimisega vaja tugevdada inimtoiduks ettenähtud hobuslaste värske liha, lihavalmististe, samuti lihatoodete ja neilt loomadelt saadud töödeldud magude, põite ja soolte impordil esitatavaid tagatisi.
            
         
               (8)
            
            
               Seepärast tuleks muuta lihavalmististe terviseohutuse sertifikaati, lihatoodete ja töödeldud kaupade terviseohutuse sertifikaati ning EQU sertifikaati, et need annaksid vajalikud tagatised selle kohta, et nendega hõlmatud kaubad on juhul, kui need on valmistatud kabjaliste koduloomade lihast või sisaldavad seda, toodetud lihast, mis vastab kabjaliste koduloomade värske liha impordi suhtes sätestatud nõuetele.
            
         
               (9)
            
            
               Otsuseid 2000/572/EÜ ja 2007/777/EÜ ning määrust (EL) nr 206/2010 tuleks seega vastavalt muuta.
            
         
               (10)
            
            
               Kaubandushäirete vältimiseks tuleks teatava üleminekuperioodi jooksul jätkuvalt lubada importida liitu kaubasaadetisi, millega on kaasas otsuste 2000/572/EÜ ja 2007/777/EÜ ja määruse (EL) nr 206/2010 kohane ja enne käesoleva määrusega tehtud muudatusi välja antud lihavalmististe terviseohutuse sertifikaat, lihatoodete ja töödeldud toodete terviseohutuse sertifikaat ning EQU sertifikaat.
            
         
               (11)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Otsuse 2000/572/EÜ muutmine
   Otsuse 2000/572/EÜ II lisa muudetakse käesoleva määruse I lisa kohaselt.
   Artikkel 2
   Otsuse 2007/777/EÜ muutmine
   Otsuse 2007/777/EÜ III lisa muudetakse käesoleva määruse II lisa kohaselt.
   Artikkel 3
   Määruse (EL) nr 206/2010 muutmine
   Määruse (EL) nr 206/2010 II lisa 2. osa muudetakse käesoleva määruse III lisa kohaselt.
   Artikkel 4
   Üleminekusätted
   1.   Liitu võib kuni 31. märtsini 2017 kestva üleminekuperioodi jooksul lubada importida lihavalmististe saadetisi, millega on kaasas otsuse 2000/572/EÜ II lisas esitatud näidise kohane ja enne käesoleva määrusega tehtud muudatusi välja antud lihavalmististe terviseohutuse sertifikaat, eeldusel et sertifikaat on välja antud hiljemalt 28. veebruaril 2017.
   2.   Liitu võib kuni 31. märtsini 2017 kestva üleminekuperioodi jooksul lubada importida lihatoodete ja töödeldud magude, põite ja soolte saadetisi, millega on kaasas otsuse 2007/777/EÜ III lisas esitatud näidise kohane ja enne käesoleva määrusega tehtud muudatusi välja antud lihatoodete ja töödeldud toodete terviseohutuse sertifikaat, eeldusel et sertifikaat on välja antud hiljemalt 28. veebruaril 2017.
   3.   Liitu võib kuni 31. märtsini 2017 kestva üleminekuperioodi jooksul lubada importida inimtoiduks ettenähtud hobuslaste värske liha saadetisi, millega on kaasas määruse (EL) nr 206/2010 II lisa 2. osas esitatud näidise kohane ja enne käesoleva määrusega tehtud muudatusi välja antud EQU sertifikaat, eeldusel et sertifikaat on välja antud hiljemalt 28. veebruaril 2017.
   Artikkel 5
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. oktoober 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 18, 23.1.2003, lk 11.
   
      (2)  ELT L 139, 30.4.2004, lk 55.
   
      (3)  Komisjoni 8. septembri 2000. aasta otsus 2000/572/EÜ, milles sätestatakse loomade ja inimeste terviseohutuse nõuded ja veterinaarsertifikaadid hakkliha ja lihavalmististe importimiseks kolmandatest riikidest (EÜT L 240, 23.9.2000, lk 19).
   
      (4)  Komisjoni 29. novembri 2007. aasta otsus 2007/777/EÜ, millega kehtestatakse looma- ja inimtervishoiu nõuded ning näidissertifikaadid inimtoiduks ettenähtud lihatoodete ja töödeldud magude, põite ja soolte importimiseks kolmandatest riikidest ning tunnistatakse kehtetuks otsus 2005/432/EÜ (ELT L 312, 30.11.2007, lk 49).
   
      (5)  Komisjoni 12. märtsi 2010. aasta määrus (EL) nr 206/2010, millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded (ELT L 73, 20.3.2010, lk 1).
   
      (6)  Nõukogu 29. aprilli 1996. aasta direktiiv 96/22/EÜ, mis käsitleb teatavate hormonaalse või türostaatilise toimega ainete ja beetaagonistide kasutamise keelamist loomakasvatuses ning millega tunnistatakse kehtetuks direktiivid 81/602/EMÜ, 88/146/EMÜ ja 88/299/EMÜ (EÜT L 125, 23.5.1996, lk 3).
   
      (7)  Nõukogu 29. aprilli 1996. aasta direktiiv 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ (EÜT L 125, 23.5.1996, lk 10).
   
      (8)  Euroopa Parlamendi ja nõukogu 6. novembri 2001. aasta direktiiv 2001/82/EÜ veterinaarravimeid käsitlevate ühenduse eeskirjade kohta (EÜT L 311, 28.11.2001, lk 1).
   
      I LISA
      Kolmandatest riikidest Euroopa Liitu saatmiseks ettenähtud lihavalmististe veterinaar- ja terviseohutuse sertifikaadi näidises, mis on esitatud otsuse 2000/572/EÜ II lisas, lisatakse II osa terviseohutuse kinnitusele punkt II.1.10:
      
         
                     „(2) [II.1.10.
                  
                  
                     kui need sisaldavad kabjalistelt koduloomadelt saadud materjali, siis lihavalmististe valmistamiseks kasutatud värske liha:
                     
                                 
                                    kas (2)
                              
                              
                                 [on saadud kabjalistelt koduloomadelt, keda on peetud vähemalt kuue kuu jooksul vahetult enne tapmist või, kui tapmine toimub enne kuuekuuseks saamist, sünnist saadik või, kui nad on imporditud vähem kui kuus kuud enne tapmist, mõnest Euroopa Liidu liikmesriigist toiduloomana kasutatava hobuslasena importimisest saadik kolmandas riigis:
                                 
                                             a)
                                          
                                          
                                             kus kabjalistele koduloomadele on:
                                             
                                                         i)
                                                      
                                                      
                                                         keelatud manustada türeostaatilisi aineid, stilbeene, stilbeeni derivaate, nende soolasid ja estreid, 17ß-östradiooli ja selle estrilaadseid derivaate;
                                                      
                                                   
                                                         ii)
                                                      
                                                      
                                                         lubatud manustada muid östrogeense, androgeense või gestageense toimega aineid ja beetaagoniste ainult:
                                                         
                                                                     —
                                                                  
                                                                  
                                                                     direktiivi 96/22/EÜ artikli 1 lõike 2 punktis b määratletud ravieesmärkidel, kui seda tehakse kooskõlas kõnealuse direktiivi artikli 4 lõikega 2, või:
                                                                  
                                                               
                                                                     —
                                                                  
                                                                  
                                                                     direktiivi 96/22/EÜ artikli 1 lõike 2 punktis c määratletud zootehnilistel eesmärkidel, kui seda tehakse kooskõlas kõnealuse direktiivi artikliga 5; ning
                                                                  
                                                               
                                                   
                                       
                                             b)
                                          
                                          
                                             kus on vähemalt loomade tapmisele eelnenud kuue kuu jooksul olnud direktiivi 96/23/EÜ I lisas osutatud jääkide ja ainete rühmade kontrolli kava, mis hõlmab kolmandas riigis sündinud ja sinna imporditud hobuslasi ja mis on heaks kiidetud kooskõlas direktiivi 96/23/EÜ artikli 29 lõike 1 neljanda lõiguga;]]
                                          
                                       
                           
                                 
                                    ja/või (2)
                              
                              
                                 [on imporditud mõnest Euroopa Liidu liikmesriigist.]]“
                              
                           
               
   
   
      II LISA
      Kolmandatest riikidest Euroopa Liitu saatmiseks ettenähtud teatavate lihatoodete ning töödeldud magude, põite ja soolte veterinaar- ja terviseohutuse sertifikaadi näidises, mis on esitatud otsuse 2007/777/EÜ III lisas, lisatakse II osa terviseohutuse kinnitusele punkt II.2.10:
      
         
                     „(2) II.2.10.
                  
                  
                     kui need sisaldavad koduhobuslastelt saadud materjali, siis värske liha, maod, põied või sooled, mida on kasutatud lihatoodete ja/või töödeldud magude, põite või soolte valmistamiseks:
                     
                                 (2) kas
                                 
                              
                              
                                 [on saadud koduhobuslastelt, keda on peetud vähemalt kuue kuu jooksul vahetult enne tapmist või, kui tapmine toimub enne kuuekuuseks saamist, sünnist saadik või, kui nad on imporditud vähem kui kuus kuud enne tapmist, mõnest Euroopa Liidu liikmesriigist toiduloomana kasutatava hobuslasena importimisest saadik kolmandas riigis:
                                 
                                             a)
                                          
                                          
                                             kus koduhobuslastele on:
                                             
                                                         i)
                                                      
                                                      
                                                         keelatud manustada türeostaatilisi aineid, stilbeene, stilbeeni derivaate, nende soolasid ja estreid, 17ß-östradiooli ja selle estrilaadseid derivaate;
                                                      
                                                   
                                                         ii)
                                                      
                                                      
                                                         lubatud manustada muid östrogeense, androgeense või gestageense toimega aineid ja beetaagoniste ainult:
                                                         
                                                                     —
                                                                  
                                                                  
                                                                     direktiivi 96/22/EÜ artikli 1 lõike 2 punktis b määratletud ravieesmärkidel, kui seda tehakse kooskõlas kõnealuse direktiivi artikli 4 lõikega 2, või:
                                                                  
                                                               
                                                                     —
                                                                  
                                                                  
                                                                     direktiivi 96/22/EÜ artikli 1 lõike 2 punktis c määratletud zootehnilistel eesmärkidel, kui seda tehakse kooskõlas kõnealuse direktiivi artikliga 5; ning
                                                                  
                                                               
                                                   
                                       
                                             b)
                                          
                                          
                                             kus on vähemalt loomade tapmisele eelnenud kuue kuu jooksul olnud direktiivi 96/23/EÜ I lisas osutatud jääkide ja ainete rühmade kontrolli kava, mis hõlmab kolmandas riigis sündinud ja sinna imporditud hobuslasi ja mis on heaks kiidetud kooskõlas direktiivi 96/23/EÜ artikli 29 lõike 1 neljanda lõiguga.]
                                          
                                       
                           
                                 (2) ja/või
                                 
                              
                              
                                 [on imporditud mõnest Euroopa Liidu liikmesriigist.]“
                              
                           
               
   
   
      III LISA
      Kabjaliste koduloomade (Equus caballus, Equus asinus ja nende ristandid) värsket liha, v.a hakkliha, käsitlevas EQU veterinaarsertifikaadi näidises, mis on esitatud määruse (EL) nr 206/2010 II lisa II osas, lisatakse II osa terviseohutuse kinnitusele punkt II.1.7:
      
         
                     „II.1.7.
                  
                  
                     liha on saadud kabjalistelt koduloomadelt, keda on peetud vähemalt kuue kuu jooksul vahetult enne tapmist või, kui tapmine toimub enne kuuekuuseks saamist, sünnist saadik või, kui nad on imporditud vähem kui kuus kuud enne tapmist, mõnest Euroopa Liidu liikmesriigist toiduloomana kasutatava hobuslasena importimisest saadik kolmandas riigis:
                     
                                 a)
                              
                              
                                 kus kabjalistele koduloomadele on:
                                 
                                             i)
                                          
                                          
                                             keelatud manustada türeostaatilisi aineid, stilbeene, stilbeeni derivaate, nende soolasid ja estreid, 17ß-östradiooli ja selle estrilaadseid derivaate;
                                          
                                       
                                             ii)
                                          
                                          
                                             lubatud manustada muid östrogeense, androgeense või gestageense toimega aineid ja beetaagoniste ainult:
                                             
                                                         —
                                                      
                                                      
                                                         direktiivi 96/22/EÜ artikli 1 lõike 2 punktis b määratletud ravieesmärkidel, kui seda tehakse kooskõlas kõnealuse direktiivi artikli 4 lõikega 2, või
                                                      
                                                   
                                                         —
                                                      
                                                      
                                                         direktiivi 96/22/EÜ artikli 1 lõike 2 punktis c määratletud zootehnilistel eesmärkidel, kui seda tehakse kooskõlas kõnealuse direktiivi artikliga 5; ning
                                                      
                                                   
                                       
                           
                                 b)
                              
                              
                                 kus on vähemalt loomade tapmisele eelnenud kuue kuu jooksul olnud direktiivi 96/23/EÜ I lisas osutatud jääkide ja ainete rühmade kontrolli kava, mis hõlmab kolmandas riigis sündinud ja sinna imporditud hobuslasi ja mis on heaks kiidetud kooskõlas direktiivi 96/23/EÜ artikli 29 lõike 1 neljanda lõiguga;“.